पेंटागन की लीक हुई रिपोर्ट्स में खुलासा, साउथ कोरिया पर भी यूक्रेन को हथियार देने का दबाव बनाया
Ukraine President Volodymyr Zelensky's espionage revealed in leaked documents यूक्रेन के राष्ट्रपति वोलोदिमीर जेलेंस्की की जासूसी हो रही है, ये काम करने वाला कोई और नहीं बल्कि अमेरिका ही है। इसका खुलासा पेंटागन की लीक हुए क्लासिफाइड वॉर डॉक्यूमेंट्स में हुआ है।
यूक्रेन के राष्ट्रपति वोलोदिमीर जेलेंस्की की जासूसी हो रही है, ये काम करने वाला कोई और नहीं बल्कि अमेरिका ही है। इसका खुलासा पेंटागन के लीक हुए क्लासिफाइड वॉर डॉक्यूमेंट्स में हुआ है। पिछले हफ्ते लीक हुई खुफिया फाइल्स में से कुछ अमेरिकी मीडिया CNN के हाथ लगी हैं। जिनमें जेलेंस्की की जासूसी होने की जानकारी दी गई है।
इसमें बताया गया है कि अमेरिका लगातार जेलेंस्की और उनके अफसरों के बीच हो रही बातों को इंटरसेप्ट करता यानी उन्हें सुनता है। वहीं न्यूयॉर्क टाइम्स की रिपोर्ट के मुताबिक लीक हुई फाइलों में ये भी सामने आया है कि अमेरिका ने यूक्रेन को हथियार देने के लिए साउथ कोरिया पर दबाव बनाया और उनके राष्ट्रपति की भी जासूसी की है।
साउथ कोरिया के राष्ट्रपति की भी हुई जासूसी 
BBC की रिपोर्ट्स के मुताबिक अमेरिका ने न सिर्फ जेलेंस्की बल्कि साउथ कोरिया के राष्ट्रपति यून सुक योल और उनके दो सबसे बड़े अधिकारियों की भी जासूसी की है। अमेरिका ने दोनों अफसरों के बीच हुई एक बहस को सुना है। जिसमें उनके बीच यूक्रेन को हथियार देने पर बहस हो रही थी। इनमें से एक अधिकारी का कहना था कि वो यूक्रेन की बजाय पोलैंड को हथियार देकर ये साबित कर सकते हैं कि वो अमेरिका के दबाव में नहीं आए हैं।
दरअसल, पिछले साल साउथ कोरिया ने इस बात के लिए हामी भरी थी कि वो अपने आर्टिलरी अमेरिका भेजेगा। साथ ही अमेरिका से ये आश्वासन मांगा था कि वो इन्हें यूक्रेन न भेजकर अपने पास ही रखेगा। लीक फाइल्स में सामने आया है कि साउथ कोरिया की सरकार के अधिकारी यी मुन हुई को अमेरिका पर भरोसा नहीं था कि वो ये हथियार अपने तक सीमित रखेगा।
जासूसी की जांच करेगा साउथ कोरिया 
एक तरफ जहां यूक्रेन के राष्ट्रपति वोलोदिमीर जेलेंस्की ने अमेरिका की तरफ से उनकी जासूसी होने को कुछ नया नहीं बताया है। वहीं साउथ कोरिया में इस बात पर हंगामा मच हुआ है। विपक्ष इस मुद्दे को उठा रहा है और इसे अपने देश की संप्रभुता पर अमेरिका का हमला बताया है। वहां के विपक्षी नेता ली जे म्यूंग ने कहा है कि अमेरिका को इस हरकत के लिए माफी मांगनी चाहिए। इन सब के बीच वहां की सरकार ने इस जासूसी की जांच करने की बात कही है।
साथ ही ये भी बताया है कि राष्ट्रपति और उनके अधिकारियों के बीच होने वाली बातचीत किसी भी तरह से लीक नहीं हो सकती है। जासूसी का खुलासा उस समय हुआ है, जब 26 अप्रैल को साउथ कोरिया के राष्ट्रपति अमेरिका की स्टेट विजिट पर जाने वाले हैं।
अमेरिका की सफाई
अलजजीरा की रिपोर्ट के मुताबिक जासूसी की जानकारी बाहर आने के बात अमेरिका के डिफेंस सेक्रेटरी लॉयड ऑस्टिन ने साउथ कोरिया के डिफेंस सेक्रेटरी से बात की है। ऑस्टिन ने बताया है कि इन डॉक्यूमेंट्स को बदला गया है। ये सही नहीं हैं।
विशेषज्ञों ने कहा कि ये बदलाव रूस द्वारा गलत जानकारी फैलाने की कोशिश हो सकती है। हालांकि ओरिजिनल डॉक्यूमेंट में मौजूद वेपन डिलीवरी, सैन्य ताकत और दूसरी खुफिया जानकारी से जुड़ी तस्वीरों का लीक होना अमेरिका की इंटेलिजेंस एजेंसी के सिक्योरिटी सिस्टम में बड़ी गड़बड़ी की ओर इशारा करता है। बाइडेन सरकार लगातार इन डॉक्यूमेंट्स को डिलीट करने की कोशिश कर रही है।